Temeljem članka 58. i 118. Zakona o odgoju i obrazovanju u osnovnoj i srednjoj školi (Narodne novine („NN“ br. 87/08., 86/09., 92/10., 105/10., 90/11., 5/12.,16/12, 86/12., 126/12, 94/13. i 152/14.) i članka 40. i 152. Statuta Osnovne škole Bogumila Tonija, Samobor,Ivana Perkovca 90 (u daljem tekstu: Škola) Školski odbor na sjednici održanoj 18. prosinca 2015. godine donio je

**P R A V I L N I K**

**O KUĆNOME REDU**

**I. OPĆE ODREDBE**

Članak 1.

Ovim se Pravilnikom uređuju pravila i obveze ponašanja u školskoj ustanovi (njezinu unutarnjem i vanjskom prostoru), pravila međusobnih odnosa učenika, pravila međusobnih odnosa učenika i radnika, radno vrijeme, pravila sigurnosti i zaštite od socijalno neprihvatljivih oblika ponašanja (diskriminacije, neprijateljstava i nasilja) te način postupanja prema imovini.

Članak 2.

Ovaj Pravilnik odnosi se na sve osobe tijekom njihova boravka u Školi.

Članak 3.

S odredbama ovoga Pravilnika razrednici su dužni upoznati učenike i njihove roditelje, odnosno skrbnike na početku školske godine.

**II. BORAVAK U PROSTORU ŠKOLE**

Članak 4.

Učenici, radnici Škole te druge osobe mogu boraviti u prostoru Škole samo tijekom radnoga vremena Škole.

Članak 5.

U prostoru Škole (unutarnji i vanjski dio) zabranjeno je:

–pušenje

–nošenje oružja i opasnih predmeta

–oštećivanje školske imovine - pisanje po zidovima i inventaru škole, urezivanje u namještaj

–bacanje papira, žvakaćih guma i sl. izvan koševa za otpatke

–unošenje te konzumiranje alkohola i narkotičkih sredstava

–unošenje sredstava, opreme i uređaja koji mogu izazvati požar ili eksploziju

–igranje igara na sreću i sve vrste kockanja

–unošenje tiskovina nepoćudnoga sadržaja, prelistavanje i distribucija istoga sadržaja uporabom mobitela i sličnih elektroničkih medija.

Učenici ne smiju bez odobrenja ravnatelja dovoditi u Školu strane osobe. Svim osobama zabranjeno je dovoditi životinje u prostorije i okoliš Škole.

Ukoliko se krše navedene zabrane, učenici podliježu izricanju pedagoške mjere sukladno Pravilniku o kriterijima za izricanje pedagoških mjera.

Članak 6.

Dužnost je radnika, učenika i drugih osoba koje borave u Školi skrbiti o imovini Škole prema načelu dobroga gospodara.

Članak 7.

Radnici Škole moraju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje, plina, vodovoda, grijanja ili kakav drugi kvar radnici i učenici obvezni su prijaviti dežurnome učitelju, domaru ili spremačici, tajniku ili pedagoškoj službi.

Članak 8.

Sve osobe dužne su se kulturno i korektno odnositi prema roditeljima, učiteljima, učenicima te drugim osobama u Školi i obratno.

Članak 9.

Nakon isteka radnoga vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

**III. UČENICI**

Članak 10.

Učenici ulaze u Školu na glavni ulaz. Isto vrijedi i za dolazak na izbornu nastavu iz informatike, te tjelesne kulture (zadnji se ulaz zaključava). Na zadnji ulaz ulaze isključivo učenici 1. razreda. Učenici u školu ulaze sami, bez pratnje roditelja.

Učenici mogu boraviti u Školi u vrijeme koje je određeno za nastavu i ostale oblike odgojno--obrazovnoga rada.

Učenik je dužan doći u Školu najkasnije 10 minuta prije početka nastave, a napustiti Školu najkasnije 15 minuta nakon završetka školskih obveza.

Članak 11.

Učenik je dužan:

–pohađati obvezni dio programa i druge oblike odgojno-obrazovnoga rada koje je izabrao

–sukladno preporuci predmetnog učitelja pohađati dopunsku nastavu, a ukoliko roditelj ne želi da učenik pohađa dopunsku nastavu, treba o tome pismeno obavijestiti razrednika

–čuvati udžbenike te druga obrazovna i nastavna sredstva

–kulturno se ponašati za vrijeme boravka u Školi i izvan nje

–održavati čistima i urednima prostore Škole

–dolaziti uredan u Školu:

* mora biti primjereno odjeven, što isključuje izazovno odijevanje (majice na bretele, dekoltiranu odjeću, suknje i hlače koje su kraće od 5 cm iznad koljena,majice koje ne pokrivaju trbuh, majice-potkošulje, traperice spuštene do pola stražnjice, prljavu, poderanu, prozirnu i svaku drugu odjeću neprimjerenu dječacima i djevojčicama)
* u prostorijama škole učenici borave u papučama, odnosno, za kretanje po školi nisu dozvoljene tenisice bilo koje vrste - osim uz dopuštenje razrednika **ako učenik donese liječničku potvrdu** (specijalista ortopeda, ne liječnika opće medicine)
* zabranjeno je imati duge nokte, a od dekorativne kozmetike dozvoljen je samo bezbojni lak za nokte i sjajilo za usne

–nakon dolaska u Školu odjevne predmete i osobne stvari odložiti na mjesto određeno za tu namjenu

–u prostorijama Škole koristiti papuče, preobuti se u kabinama koje održavaju urednima i zaključanima

–učenik je dužan na vrijeme doći na sat i mirno ući u učionicu

–prigodom ulaska odrasle osobe u učionicu učenici trebaju pozdraviti

–uljudno se odnositi prema učiteljima i drugim radnicima.

Učenicima je zabranjeno:

–ometanje odgojno-obrazovnoga rada (npr. izazivanje nereda, stvaranje buke, pričanje nakon usmene opomene učitelja, dovikivanje)

–uznemiravanje učenika ili radnika škole odnosno druge aktivnosti koje izazivaju nelagodu u drugih osoba, nakon što je učenik na to upozoren

–korištenje nedopuštenih izvora podataka u svrhu prepisivanja

–krivotvorenje ispričnica ili ispitnih materijala, krivotvorenje pisane ili elektroničke službene dokumentacije škole

–uništavanje službene dokumentacije škole

–onečišćenje školskog prostora i oštećivanje školske imovine – penjanje po prozorima, ormarima, policama, stolovima, radijatorima, penjanje po drveću, uništavanje zelenih površina, šaranje po zidovima i klupama

–nositi veće iznose novca

–zlostavljanje učenika, učitelja i drugih radnika (fizičko, psihičko i socijalno), poticanje grupnog govora mržnje

–fizičko obračunavanje – udaranje, sudjelovanja u tučnjavi i druga ponašanja koja mogu ugroziti sigurnost samog učenika ili druge osobe

–vrijeđati dostojanstvo druge osobe, odnosno vrijeđanje, psovanje, omalovažavanje učenika, učitelja i drugih radnika, ili širenje neistina o drugima, te poticanje nasilnog ponašanja (npr. skandiranje prije ili tijekom nasilnog ponašanja, snimanje nasilnog događaja i sl.)

–objavljivanje materijala elektroničkim ili drugim putem, a koji za posljedicu imaju povredu ugleda, časti i dostojanstva druge osobe

–prisila drugog učenika na neprihvatljivo ponašanje ili iznuda drugog učenika

–nedopušteno korištenje informacijsko-komunikacijskih uređaja tijekom odgojno-obrazovnog rada, snimanje i fotografiranje bilo kakvim uređajima.

–unošenje ili konzumiranje psihoaktivnih sredstava u prostorima škole

–unošenje oružja i opasnih predmeta u prostor škole, te ugrožavanje sigurnosti učenika korištenjem tih predmeta

–klađenje i kockanje u prostorima škole

–prisvajanje i/ili krađa tuđih stvari

Ukoliko se krše navedene zabrane, učenici podliježu izricanju pedagoške mjere sukladno Pravilniku o kriterijima za izricanje pedagoških mjera.

Članak 12.

Svaki učenik ima svoje mjesto rada, koje može promijeniti samo uz dopuštenje razrednika. U kabinet učenici ulaze zajedno s učiteljem.

Članak 13.

U vrijeme kad učenik nema nastavu, dužan je biti u knjižnici ili u prostoru predviđenom za boravak.

Članak 14.

**Tijekom boravka u školi** učenik ne smije koristiti mobilni telefon i slične uređaje (osim u hitnim slučajevima).

Učenik kod kojega se tijekom boravka u školi primijeti uporaba mobilnog telefona i(li) sličnih uređaja, dužan je uređaj predati učitelju ili pedagoškoj službi. Uređaj podiže roditelj.

Članak 15.

Ulazak u zbornicu dozvoljen je samo dežurnim učenicima.

Učenici ne smiju bez dopuštenja ulaziti u zbornicu, ured ravnatelja, tajnika i ostalih djelatnika. Ako trebaju učitelja, s njim mogu razgovarati u hodniku ili u prostoriji za roditelje.

Članak 16.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u okolici Škole, osim tijekom kišnih dana kada se zabranjuje izlazak.

Za vrijeme velikog odmora učenici trebaju boraviti u prizemlju zgrade, dok je zabranjeno zadržavanje na katu.

Članak 17.

Višednevna terenska nastava obvezna je za sve učenike. Izostanak s terenske nastave opravdava se kao i izostanak s nastave.

Članak 18.

U slučaju nepohađanja višednevne terenske nastave učenik je dužan opravdati izostanak liječničkom ispričnicom ili pohađati nastavu.

Članak 19.

Neopravdanim izostankom učenika smatra se izostanak za koji razredniku nije dostavljena liječnička ispričnica ili ispričnica nadležne institucije, koju je potpisao i roditelj.

Neopravdanim izostankom ne smatra se izostanak s nastave za koji je roditelj unaprijed tražio i dobio odobrenje i to:

- u hitnim slučajevima usmeno od učitelja za izostanak s njegova sata;

- pisano od razrednika za izostanak do 3 radna dana, ravnatelja za izostanak do 7 radnih dana i Učiteljskog vijeća za izostanak do 15 radnih dana.

Tijekom školske godine roditelj može osobno ili pisanim putem opravdati izostanak svog djeteta za koji nije dostavljena ispričnica iz stavka 1. ovog članka u trajanju od najviše 3 radna dana, koji ne mogu biti uzastopni.

Rok za donošenje ispričnice je 5 radnih dana.

Članak 20.

Kod napuštanja učionice učenici moraju ponijeti svoje stvari , ostaviti čisto i uredno složene školske klupe i drugi namještaj.

Škola nije odgovorna za nestanak stvari i novaca učenika za vrijeme njihova boravka u Školi.

Članak 21.

U razrednom odjelu tjedno se određuju dva redara. Redare određuje razrednik prema abecednom redu.

Redari:

–pripremaju učionicu za nastavu, brišu ploču i donose prema potrebi nastavna sredstva i pomagala

–izvješćuju dežurnog učitelja o nenazočnosti učitelja na nastavi

–prijavljuju učiteljima početkom svakoga nastavnog sata nenazočne učenike

–izvješćuju učitelja o nađenim predmetima, a predmete (knjige, bilježnice, olovke, odjeću, nakit i sl.) odnose u tajništvo

–nakon završetka nastave posljednji napuštaju učionicu uz prethodnu provjeru ispravnosti učionice, a o oštećenjima izvješćuju dežurnog učitelja ili tajnika

Članak 22.

U razrednom odjelu se određuju dva ključara.

Ključari:

–po dolasku na nastavu trebaju zaključati kabinu, koja ostaje zaključana do kraja nastave

–vode brigu da tijekom velikog odmora otključaju i zaključaju kabinu.

U kabini je zabranjeno zadržavanje učenika

Učenici mogu koristiti svoju kabinu isključivo u terminima redovne nastave (ne u suprotnom turnusu).

Članak 23.

Za vrijeme odmora svi učenici viših razreda izlaze iz učionice i učitelj zaključava učionicu.

Članak 24.

Udžbenike i knjige posuđene u knjižnici učenik je obvezan čuvati i neoštećene pravodobno vratiti.

Članak 25.

Učenici su odgovorni za štetu koju učine na imovini Škole, a roditelji su dužni podmiriti štetu u iznosu stvarnih troškova popravka, zamjene ili nabave novog inventara ili sredstava za otklanjanje nastale štete.

**IV. UČITELJI I OSTALI RADNICI ŠKOLE**

Članak 26.

Učitelji su dužni doći na nastavu 15 minuta prije početka nastave. Spriječenost dolaska na dežurstvo i nastavu učitelj je dužan javiti u tajništvo i voditelju smjene.

Učitelji su dužni na vrijeme odlaziti na sat.

Učitelji su dužni dolaziti u Školu primjereno odjeveni.

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

Učiteljima i radnicima Škole zabranjeno je:

–neprimjereno ponašanje (vrijeđanje, psovanje, omalovažavanje učenika i odraslih osoba)

–dolaziti u školu u alkoholiziranom stanju i pod utjecajem psihoaktivnih sredstava

–pušenje u prostoru škole i oko škole.

**V. RODITELJI I STARATELJI**

Članak 27.

Dužnosti su i obveze roditelja ili staratelja učenika:

–redovito pravdati izostanke te pratiti pohađanje nastave i drugih oblika odgojno-obrazovnog rada koje je učenik izabrao

–redovito dolaziti na roditeljske sastanke, na sat informacija razrednika (minimalno jednom u svakom polugodištu) i, po potrebi, predmetnoga učitelja, isključivo u dane primanja roditelja ili u vrijeme koje odredi razrednik ili predmetni učitelj

–obavijestiti Školu o specifičnostima učenikove obiteljske situacije, zdravstvenog stanja, te o svim relevantnim informacijama koje mogu utjecati na učenikovo funkcioniranje unutar odgojno-obrazovnog procesa

–redovito podmirivati obveze prema školi: odnosi se na školsku kuhinju, produženi boravak, naknadu štete, te ostale obveze tijekom godine

–prilikom ulaska u školu javiti se dežurnoj osobi, uz predočenje osobne iskaznice te pričekati dolazak traženoga učitelja ili učenika ili u pratnji dežurnog učenika otići do učionice.

Roditeljima ili starateljima zabranjeno je:

–dolaziti u školu u alkoholiziranome stanju i pod utjecajem psihoaktivnih sredstava

–koristiti se školskim parkiralištem prije 19:15 sati

–neprimjereno ponašanje (vrijeđanje, psovanje, omalovažavanje učitelja, ostalih radnika ili učenika)

–pušenje u prostoru Škole i oko Škole

–iz sigurnosnih razloga, boraviti u prostoru Škole bez opravdanoga razloga

–rješavati probleme među učenicima.

**VI. DEŽURSTVA**

Članak 28.

U Školi dežurstvo obavljaju učitelji, učenici i tehničko osoblje.

Raspored i obveze dežurnih učitelja i tehničkog osoblja određuje ravnatelj, a raspored dežurstva učenika razrednik, prema prethodnoj odluci Učiteljskoga vijeća.

Dežurstvo obavlja jedan učenik 6. – 8. razreda

Raspored dežurstava objavljuje se na oglasnoj ploči Škole.

Članak 29.

Mjesto dežurstva određuje ravnatelj.

**1. UČENICI**

Članak 30.

Dežurni učenik:

–odlazi po traženoga učitelja ili stručnog suradnika, ili vodi osobu do učionice

–odlazi po traženog učenika i dovodi ga na razgovor stručnom suradniku

–nosi oglasnu knjigu

–mora pristupiti pismenom ispitu, ako je ispit zakazan za taj dan

–dužan je o svakom uočenom neprimjerenom ponašanju učenika obavijestiti dežurnog učitelja

–ako uoči kršenje kućnog reda, o tome obavještava najbližeg učitelja.

Članak 31.

Prijepodnevno dežurstvo traje od 7:40 do 13:30, a poslijepodnevno od 13:30 do 19:15 sati. Dežurni učenici odlaze nakon dozvole dežurnoga učitelja.

Pravilo vrijedi za sve dežurne učenike osim učenika putnika.

Članak 32.

S odredbama Pravilnika koji se odnosi na boravak učenika u školi i njihove dužnosti u školi, razrednici su dužni upoznati učenike i njihove roditelje.

**2. UČITELJI I TEHNIČKO OSOBLJE**

Članak 33.

Škola organizira dežurstva učitelja. Obveze dežurnih učitelja:

–dolaze u Školu najmanje 20 minuta prije početka nastave

–brinu o redu pri ulasku učenika u Školu

–organiziraju nastavu ako nema ravnatelja ili voditelja smjene

–tijekom svih školskih odmora nadziru prostore škole (blagovaona, sanitarni prostori, kabine)

Dežurni učitelj dužan je obavijestiti razrednika o neprimjerenom ponašanju učenika iz njegovog razreda (nedopušten izlazak iz škole, ometanje reda za vrijeme nastave itd.).

Dežurni učitelj dužan je upisati svoja zapažanja u knjigu dežurstva, prilikom primanja i završetka dežurstva.

Članak 34.

Obveze dežurne osobe - tehničko osoblje:

–prijepodnevno dežurstvo traje od 7:40 do 13:30, a poslijepodnevno od 13:30 do 19:15 sati.

–odobrava ulazak u Školu roditeljima, skrbnicima i drugim osobama, u za to namijenjenu prostoriju, poziva dežurnog učenika koji odlazi po traženoga učitelja ili stručnog suradnika, te o tome vodi evidenciju

–razrednici su dužni najaviti roditeljski sastanak te predati dežurnom djelatniku popis roditelja na koji će se roditelj potpisati

–označava zvonom početak i kraj sata, prema rasporedu zvonjenja

–dužan je svako neprimjereno ponašanje učenika zapisati u knjigu dežurstva i o tome obavijestiti ili razrednika ili dežurnog učitelja

–ako uoči kršenje kućnog reda, o tome obavještava najbližeg učitelja.

–dežurni djelatnik vodi knjigu dežurstva. U knjigu dežurstva upisuje podatke koje odredi ravnatelj.

**VII. RADNO VRIJEME**

Radno vrijeme Škole utvrđuje se Godišnjim planom i programom rada.

Članak 35.

Radnici su dužni dolaziti na posao i odlaziti s posla prema rasporedu radnoga vremena. Način evidencije nazočnosti na radu određuje ravnatelj.

Članak 36.

Raspored radnoga vremena ravnatelja, tajnika, računovodstva i pedagoške službe obvezno se nalazi na ulaznim vratima njihovih radnih prostorija.

Članak 37.

Roditelji mogu razgovarati s nastavnicima Škole u dane primanja roditelja ili u vrijeme koje odredi razrednik, odnosno predmetni nastavnik.

**VIII. ZAŠTITA PRAVA UČENIKA**

Članak 38.

Učitelji, nastavnici, stručni suradnici i ostali radnici u Školi dužni su poduzimati mjere zaštite prava učenika te o svakom kršenju tih prava, posebice o oblicima tjelesnoga ili duševnoga nasilja, spolne zlouporabe, zanemarivanja ili nehajnoga postupanja, zlostavljanja ili izrabljivanja učenika odmah izvijestiti ravnatelja školske ustanove koji je to dužan javiti tijelu socijalne skrbi, odnosno drugome nadležnom tijelu.

Način postupanja učitelja, nastavnika, stručnih suradnika i ravnatelja u poduzimanju mjera zaštite prava učenika te prijave svakog kršenja tih prava nadležnim tijelima regulirano je Pravilnikom o načinu postupanja odgojno obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima.

**IX. KRŠENJE KUĆNOG REDA**

Članak 39.

Postupanje prema odredbama ovoga Pravilnika sastavni je dio radnih obveza radnika i učenika Škole.

Radnik koji postupi suprotno odredbama ovoga Pravilnika, odgovoran je za težu povredu radne obveze.

Učenik koji postupi suprotno odredbama ovoga Pravilnika, odgovoran je prema općim aktima Škole.

Osobu koja za vrijeme boravka u Školi krši kućni red, dežurni učitelj ili učenik udaljit će iz prostora Škole.

**X. KUĆNI RED PRODUŽENOG BORAVKA**

Članak 40.

Sastavni dio Kućnog reda škole je Kućni red produženog boravka koji se nalazi u prilogu ovom dokumentu.

Time su sve odrednice ovog kućnog reda primjenjive i na prostor produženog boravka Škole.

Kršenje kućnog reda u prostoru produženog boravka evidentira se jednako kao i u ostalim prostorima Škole.

**X. PRIJELAZNE I ZAVRŠNE ODREDBE**

Članak 41.

Stupanjem na snagu ovoga Pravilnika prestaju važiti Pravilnik o kućnom redu od 10. 5 2013. godine KLASA:

602-02/13-12-/01, UR.BROJ: 238/27-12-09-13-1

Članak 42.

Ovaj Pravilnik stupa na snagu osmoga dana od dana objave na oglasnoj ploči Škole.

Predsjednik Školskog odbora:

/Vjekoslav Jakopec,prof./

Pravilnik o kućnom redu objavljen je na oglasnoj ploči Škole dana 21.12.2015. godine i stupa na snagu 28.12.2015. godine.

KLASA: 602-02/15-12/06

UR.BROJ: 238/27-12-09-15-1

 Ravnateljica

/ Milena Kolarec,prof. /